b'\n_START_ARTICLE_\nGo\xc5\xbea\n_START_PARAGRAPH_\nGo\xc5\xbea\xc2\xa0\xe2\x80\x93 bang\xc5\xb3 l\xc5\xab\xc5\xbeimas ruo\xc5\xbeais seklioje j\xc5\xabros ar e\xc5\xbeero priekrant\xc4\x97je. Toki\xc5\xb3 l\xc5\xab\xc5\xbetan\xc4\x8di\xc5\xb3 bang\xc5\xb3 virtin\xc4\x97s vadinamos guo\xc5\xbeomis. Guo\xc5\xbe\xc5\xb3 gausa priklauso nuo dugno nuolyd\xc5\xbeio ir v\xc4\x97jo\xc2\xa0\xe2\x80\x93 kuo ma\xc5\xbeesnis nuolydis ir stipresnis v\xc4\x97jas, tuo daugiau guo\xc5\xbe\xc5\xb3. Baltijos paj\xc5\xabryje \xc5\xa1tormo metu susidaro 4-5 guo\xc5\xbe\xc5\xb3 ruo\xc5\xbeai.\n_START_SECTION_\nGo\xc5\xbeos tipai\n_START_PARAGRAPH_\nBangos, pasiekusios kranto zon\xc4\x85, d\xc4\x97l ma\xc5\xbe\xc4\x97jan\xc4\x8di\xc5\xb3 j\xc5\xabros gyli\xc5\xb3 patiria poky\xc4\x8di\xc5\xb3: kei\xc4\x8diasi j\xc5\xb3 i\xc5\xa1orin\xc4\x97 forma. Bangos deformacijos ar transformacijos lyg\xc4\xaf galima apibr\xc4\x97\xc5\xbeti kaip bangos auk\xc5\xa1\xc4\x8dio (H) ir ramios j\xc5\xabros gylio (h) duotame ta\xc5\xa1ke santyk\xc4\xaf. Bangos deformacija prasideda, kai \xc5\xa1is santykis yra lygus H/h\xe2\x89\xa50,14. Bangos transformacij\xc4\x85 galima apibr\xc4\x97\xc5\xbeti taip pat bangos auk\xc5\xa1\xc4\x8dio ir j\xc5\xabros gylio santykiu, kuris lygus H/h\xe2\x89\xa50,78, \xc5\xa1io santykio ribose vyrauja go\xc5\xbeos zona. Taip pat bang\xc5\xb3 steb\xc4\x97jimais ir atliktais bandymais laboratorijoje \xc4\xafrodyta, kad banga l\xc5\xab\xc5\xbeta ne visada vienodai, bangos l\xc5\xab\xc5\xbeimui turi \xc4\xaftakos procesai go\xc5\xbeos zonoje, da\xc5\xbeniausiai tai energijos pasiskirstymas bangoje._NEWLINE_Egzistuoja keturi bang\xc5\xb3 go\xc5\xbeos tipai, bet kartais i\xc5\xa1skiriama ir daugiau.\n_START_SECTION_\nNeriamoji go\xc5\xbea\n_START_PARAGRAPH_\n\xc5\xa0itas tipas formuojasi, kai dugno nuolydis didesnis negu 0,05. Bangos ketera, jud\xc4\x97dama didesniu u\xc5\xbe pagrind\xc4\x85 grei\xc4\x8diu, praranda stabilum\xc4\x85 ir tiesiog nuvirsta \xc5\xbeemyn.\n_START_SECTION_\nSlystamoji go\xc5\xbea\n_START_PARAGRAPH_\n\xc5\xa0is tipas formuojasi, kai dugno nuolydis yra 0,01-0,02, prie kranto art\xc4\x97dama banga pama\xc5\xbeu deformuojasi, prarasdama savo energij\xc4\x85, ir go\xc5\xbeta.\n_START_SECTION_\nNusiliejamoji go\xc5\xbea\n_START_PARAGRAPH_\n\xc5\xa0is tipas b\xc5\xabdingesnis l\xc4\x97k\xc5\xa1toms vandenyn\xc5\xb3 pakrant\xc4\x97ms. Smarkiai deformuota ir pralenkusi pagrind\xc4\x85 yra tik pati bangos keteros vir\xc5\xa1\xc5\xabn\xc4\x97. Tuo tarpu visa banga art\xc4\x97ja kranto link, pama\xc5\xbeu prarasdama savo energij\xc4\x85 kaip slystamosios go\xc5\xbeos atveju.\n_START_SECTION_\nKolopsuojanti go\xc5\xbea\n_START_PARAGRAPH_\n\xc5\xa0is tipas taip pat b\xc5\xabdingesnis l\xc4\x97k\xc5\xa1tom vandenyn\xc5\xb3 pakrant\xc4\x97ms kaip ir nusiliejamoji go\xc5\xbea, tai tipas tarp neriamosios ir nusiliejamosios bang\xc5\xb3 go\xc5\xbeos tip\xc5\xb3. Bangos prie\xc5\xa1 go\xc5\xbeim\xc4\x85 b\xc5\xabna su smailia ketera, o go\xc5\xbeos metu, bangos apa\xc4\x8dia go\xc5\xbeta, ir smailia ketera go\xc5\xbeta kartu su bangos padu.'